મૂળજીને આઘો હડસેલી પોતે મૂળજી બની જાય. એમ્પલીફાયરની રગેરગનો જાણે જાણકાર !... હાય વોલ્ટેજ હોય તો આવડી આ સાંપ દાબવાની, લો હોય તો ઓલી ઈસ્ટીલની, લાઉસ કરવું હોય તો એ હામટું બુટાન ફેરવી નો નખાય... એ. આમ... હડવે-હડવે થોડું વધારતાં જાઈં. લાઉસ તો આવુજાનાં. બીજાં હંધાય ડબલાં ! આ અસલ મેડીન ઈંગલાંડ, ઓરિજિનલ ઈગ્લાંડનું હો ! આાતા મુંબઈ ગયાતા તે લેતા આવેલા. કોના આતા એ કડવો બોલે નહીં. મૂળજીનો આવિર્ભાવ એનામાં પ્રવેશી ગયો હોય પછી કઈ રીતે બોલે કે, - મૂડજી ના આતા મુંબઈ ગ્યાતા ! પછી બાપદાદાવારીનો પોતાનો જ ધંધો હોય તેમ કહે; પીકરીયાં બાપુ. એવાં આવે છ કે તમે જોયાંય નો હોય ! પીકર પાંહે મછલું ગણગણે તો લાઉસમાંથી જાણે બલૂન ગાજતું હોય એવો દેકારો હંભડાય, હમજયા ! વિસ્મય વિમૂઢ ગામડિયા શ્રોતાઓ કડવાનાવા અપરિમિત જ્ઞાનથી અભિભૂત બની ડોકાં હલાવી બોલે; ... ભારી વાત કરી હો તમે, કડવાભાઈ.